Projektas

Lietuvos Respublikos Vyriausybė

nutarimas

DĖL LIETUVOS RESPUBLIKOS VYRIAUSYBĖS 2000 m. rugpjūčio 2 d. NUTARIMO Nr. 925 „DĖL VALSTYBINĖS ŽEMĖS SKLYPŲ PERDAVIMO NEATLYGINTINAI SAVIVALDYBIŲ NUOSAVYBĖN IR SAVIVALDYBĖMS NUOSAVYBĖS TEISE PRIKLAUSANČIŲ ŽEMĖS SKLYPŲ PARDAVIMO AUKCIONE“ PAKEITIMO

2024 m.	d. Nr.

Vilnius

Lietuvos Respublikos Vyriausybė nutaria:

1. Pakeisti Lietuvos Respublikos Vyriausybės 2000 m. rugpjūčio 2 d. nutarimą Nr. 925 „Dėl valstybinės žemės sklypų perdavimo neatlygintinai savivaldybių nuosavybėn ir savivaldybėms nuosavybės teise priklausančių žemės sklypų pardavimo aukcione“ ir jį išdėstyti nauja redakcija:

„LIETUVOS RESPUBLIKOS VYRIAUSYBĖ

NUTARIMAS

DĖL VALSTYBINĖS ŽEMĖS SKLYPŲ PERDAVIMO NEATLYGINTINAI SAVIVALDYBIŲ NUOSAVYBĖN IR SAVIVALDYBĖMS NUOSAVYBĖS TEISE PRIKLAUSANČIŲ ŽEMĖS SKLYPŲ PARDAVIMO AUKCIONE

Vadovaudamasi Lietuvos Respublikos žemės įstatymo 15 straipsnio 2 dalimi ir 19 straipsnio 2 dalimi, Lietuvos Respublikos Vyriausybė nutaria:

1. Patvirtinti pridedamus:

1.1. Valstybinės žemės sklypų perdavimo neatlygintinai savivaldybių nuosavybėn taisykles;

1.2. Savivaldybėms nuosavybės teise priklausančių žemės sklypų pardavimo aukciono nuostatus.“

2. Nustatyti, kad valstybinės žemės sklypų perdavimo neatlygintinai savivaldybių nuosavybėn procedūroms ir savivaldybėms nuosavybės teise priklausančių žemės sklypų pardavimo aukcione procedūroms, pradėtoms iki šio nutarimo įsigaliojimo, taikomos iki šio nutarimo įsigaliojimo galiojusios Valstybinės žemės sklypų perdavimo neatlygintinai savivaldybių nuosavybėn taisyklių ir Savivaldybėms nuosavybės teise priklausančių žemės sklypų pardavimo aukciono nuostatų nuostatos.

Ministras Pirmininkas

Aplinkos ministras

Patvirtinta

Lietuvos Respublikos Vyriausybės

2000 m. rugpjūčio 2 d. nutarimu Nr. 925

(Lietuvos Respublikos Vyriausybės

2024 m. nutarimo Nr.

redakcija)

valstybinės žemės sklypų perdavimo neatlygintinai savivaldybių nuosavybėn taisyklės

1. Valstybinės žemės sklypų perdavimo neatlygintinai savivaldybių nuosavybėn taisyklės (toliau – Taisyklės) reglamentuoja valstybinės žemės sklypų, nurodytų Lietuvos Respublikos žemės įstatymo 15 straipsnio 1 dalyje, perdavimą neatlygintinai savivaldybių nuosavybėn. Jeigu Žemės įstatymo 15 straipsnio 1 dalyje nurodytoms reikmėms reikia tik suformuoto žemės sklypo dalies, pagal Taisykles savivaldybei perduodama neatlygintinai nuosavybės teisė į žemės sklypo dalį, kurios dydis nustatomas pagal Taisykles.

2. Valstybinės žemės sklypai, perduodami neatlygintinai savivaldybių nuosavybėn, taip pat žemės sklypai, į kurių dalis savivaldybėms perduodama neatlygintinai nuosavybės teisė, turi būti suformuoti pagal teritorijų planavimo dokumentus arba žemės valdos projektus.

3. Kai savivaldybė pagal Lietuvos Respublikos valstybės turto perėmimo savivaldybių nuosavybėn įstatymą įsigijo (įsigyja) tik statinio ar įrenginio su priklausiniais dalį, taip pat kai savivaldybei priskirtoms naujoms funkcijoms atlikti perduota (perduodama) nuosavybėn tik statinio ar įrenginio su priklausiniais dalis, žemės sklypo dalies, reikalingos savivaldybės statinio ar įrenginio su priklausiniais daliai eksploatuoti, dydis nustatomas pagal aplinkos ministro nustatyta tvarka rengiamą (parengtą) žemės sklypo planą, išskiriant kiekvienam savarankiškai funkcionuojančiam statiniui ar įrenginiui su priklausiniais eksploatuoti reikalingos žemės sklypo dalį ir nustatant šios dalies plotą, išskyrus atvejus, kai žemės sklypo dalis ir šios dalies plotas nustatyti teritorijų planavimo dokumente.

4. Kai žemės sklype kartu su savivaldybės pagal Valstybės turto perėmimo savivaldybių nuosavybėn įstatymą įsigytu (įsigyjamu) statiniu ar įrenginiu su priklausiniais, taip pat savivaldybei priskirtoms naujoms funkcijoms atlikti perduotu (perduodamu) nuosavybėn statiniu ar įrenginiu su priklausiniais yra kitų savarankiškai funkcionuojančių statinių ir įrenginių su priklausiniais, Nekilnojamojo turto registre įregistruotų kaip atskiri objektai (pagrindiniai daiktai), žemės sklypo plane, nurodytame Taisyklių 3 punkte, išskiriamos kiekvienam tokiam savarankiškai funkcionuojančiam statiniui ar įrenginiui su priklausiniais eksploatuoti reikalingos žemės sklypo dalys ir nustatomas šių dalių plotas.

5. Savivaldybės taryba priima sprendimą dėl prašymo perduoti neatlygintinai savivaldybės nuosavybėn valstybinės žemės sklypą (jo dalį), kuriame nurodoma:

5.1. žemės sklypo adresas (jei suteiktas) ar jo buvimo vieta (savivaldybės, gyvenamosios vietovės pavadinimai), unikalus ir kadastro numeris, plotas, pagrindinė žemės naudojimo paskirtis ir naudojimo būdas (būdai);

5.2. statinių ir įrenginių su priklausiniais unikalūs numeriai (jei yra);

5.3. Žemės įstatymo 15 straipsnio 1 dalyje nurodytą tikslą, pagal kurį prašoma perduoti.

6. Savivaldybės taryba, priėmusi sprendimą dėl prašymo perduoti neatlygintinai savivaldybės nuosavybėn valstybinės žemės sklypą (jo dalį), naudodamasi Teisės aktų informacine sistema pagal teisingumo ministro patvirtintą tvarką, Lietuvos Respublikos Vyriausybei pateikia:

6.1. teikimą, parengtą Lietuvos Respublikos Vyriausybės darbo reglamento, patvirtinto Lietuvos Respublikos Vyriausybės 1994 m. rugpjūčio 11 d. nutarimu Nr. 728 „Dėl Lietuvos Respublikos Vyriausybės darbo reglamento patvirtinimo“ (toliau – Vyriausybės darbo reglamentas), nustatyta tvarka ir pasirašytą savivaldybės mero;

6.2. Vyriausybės darbo reglamento nustatyta tvarka parengtą Vyriausybės nutarimo projektą, suderintą su suinteresuotomis institucijomis. Teikiamas derinti Vyriausybės nutarimo projektas kartu su Taisyklių 6.3–6.12 papunkčiuose nurodytais dokumentais skelbiamas Teisės aktų informacinėje sistemoje;

6.3. savivaldybės tarybos sprendimą dėl prašymo perduoti neatlygintinai savivaldybės nuosavybėn valstybinės žemės sklypą, kuriame nurodoma Vyriausybės nutarimo projektą rengti paskatinusios priežastys (pvz., valstybės institucijų ar įstaigų rekomendacijos, praktinės taikymo problemos, kitos priežastys), pagrindžiama ir argumentuojama duomenimis, kodėl nepakanka esamos valdymo formos ir reikia keisti teisinį reguliavimą, nauda ir ją patirsiantys subjektai, rezultatas, kurio tikimasi;

6.4. teritorijų planavimo dokumento ar žemės valdos projekto, pagal kurį suformuotas žemės sklypas, registracijos Lietuvos Respublikos teritorijų planavimo dokumentų rengimo ir teritorijų planavimo proceso valstybinės priežiūros informacinėje sistemoje (toliau – TPDRIS) unikalų kodą ar paslaugos Žemėtvarkos planavimo dokumentų rengimo informacinėje sistemoje (toliau – ŽPDRIS) numerį. Šie dokumentai su pažymėtu prašomu perduoti neatlygintinai nuosavybėn žemės sklypu (jo dalimi) teikiami, kai dokumentai parengti ne per TPDRIS ar ŽPDRIS; žemės sklypo plano su nustatytais žemės sklypų ribų posūkio taškais ir riboženklių koordinatėmis valstybinėje koordinačių sistemoje (kadastriniais matavimais), parengto aplinkos ministro nustatyta tvarka, kopijas, patvirtintas Lietuvos vyriausiojo archyvaro patvirtintose dokumentų rengimo taisyklėse nustatyta tvarka;

6.5. pažymėjimo apie statinių ar įrenginių (jų dalių) su priklausiniais, esančių žemės sklype ir įsigytų (įsigyjamų) savivaldybės nuosavybėn pagal Valstybės turto perėmimo savivaldybių nuosavybėn įstatymą arba perduotų (perduodamų) savivaldybės nuosavybėn priskirtoms naujoms funkcijoms atlikti, taip pat daiktinių teisių į juos įregistravimą Nekilnojamojo turto registre kopiją, patvirtintą Lietuvos vyriausiojo archyvaro dokumentų rengimo taisyklėse nustatyta tvarka;

6.6. žemės sklypo vertę, apskaičiuotą pagal Lietuvos Respublikos Vyriausybės 1999 m. vasario 24 d. nutarimą Nr. 205 „Dėl žemės įvertinimo tvarkos“;

6.7. sprendimo dėl žemės servitutų nustatymo (jeigu yra) kopiją, patvirtintą Lietuvos vyriausiojo archyvaro dokumentų rengimo taisyklėse nustatyta tvarka;

6.8. pažymėjimo apie žemės sklypo ir daiktinių teisių į jį įregistravimą Nekilnojamojo turto registre kopiją, patvirtintą Lietuvos vyriausiojo archyvaro dokumentų rengimo taisyklėse nustatyta tvarka;

6.9. Nacionalinės žemės tarnybos prie Aplinkos ministerijos (toliau – Nacionalinė žemės tarnyba) vadovo arba jo įgalioto viešojo administravimo funkcijas vykdančiame Nacionalinės žemės tarnybos padalinyje vadovaujamas pareigas einančio valstybės tarnautojo (arba apskrities viršininko, jeigu toks sprendimas priimtas iki 2010 m. birželio 30 d.) arba savivaldybės tarybos sprendimą dėl žemės sklypo dalies dydžio nustatymo pagal aplinkos ministro nustatytą tvarką, kai prašoma perduoti savivaldybei neatlygintinai nuosavybės teisę į žemės sklypo dalį;

6.10. Nacionalinės žemės tarnybos (arba apskrities viršininko, jeigu tokie dokumentai pateikti iki 2010 m. birželio 30 d.) pateiktus dokumentus, kuriuose nurodytos Lietuvos Respublikos valstybės biudžeto lėšos, panaudotos Nacionalinės žemės tarnybos patikėjimo teise valdomam žemės sklypui įrengti (sutvarkyti) – inžineriniams statiniams įrengti, jeigu jie įrengti valstybės lėšomis, ir kitiems įrengimo (sutvarkymo) darbams, taip pat dokumentus, patvirtinančius, kad savivaldybė atsiskaitė už žemės sklypo įrengimą (sutvarkymą);

6.11. galiojančio vietovės lygmens bendrojo plano, jei neparengtas – savivaldybės lygmens bendrojo plano registracijos TPDRIS unikalų kodą. Šių teritorijos planavimo dokumentų pagrindinių brėžinių ištraukos su pažymėtu prašomu perduoti neatlygintinai nuosavybėn žemės sklypu (jo dalimi) teikiamos, kai dokumentai neįkelti į TPDRIS;

6.12. duomenis, ar planuojamam perduoti neatlygintinai nuosavybėn žemės sklypui nustatyta pagrindinė žemės naudojimo paskirtis ir (ar) būdas atitinka vietovės lygmens bendrąjį planą, jei neparengtas – savivaldybės lygmens bendrąjį planą.

7. Vyriausybės nutarimo dėl žemės sklypo perdavimo neatlygintinai savivaldybės nuosavybėn projekte įrašoma:

7.1. perduodamo neatlygintinai savivaldybės nuosavybėn valstybinės žemės sklypo pagrindinė žemės naudojimo paskirtis ir būdas, plotas, adresas ar buvimo vieta, unikalus ir kadastro numeris (jei perduodama žemės sklypo dalis, įrašomi žemės sklypo, kuriame yra perduodama dalis, minėti duomenys);

7.2. Žemės įstatymo 15 straipsnio 1 dalyje nurodytas tikslas, pagal kurį prašoma perduoti neatlygintinai savivaldybės nuosavybėn valstybinės žemės sklypą (jo dalį);

7.3. konkrečios Lietuvos Respublikos vietos savivaldos įstatyme nustatytos funkcijos, kurioms atlikti savivaldybės nuosavybėn neatlygintinai perduodamas žemės sklypas, kai žemės sklypai perduodami savivaldybių nuosavybėn Žemės įstatymo 15 straipsnio 1 dalies 2 ir 3 punktuose nurodytais atvejais.

8. Kai numatomas perduoti neatlygintinai savivaldybės nuosavybėn valstybinės žemės sklypas perduotas valdyti patikėtiniui Vyriausybės nutarimu, Vyriausybės nutarime dėl valstybinės žemės sklypo perdavimo neatlygintinai savivaldybės nuosavybėn turi būti nurodoma, kad valstybinės žemės patikėtinio teisės pasibaigia, ir savivaldybė, kuriai šis žemės sklypas perduodamas neatlygintinai nuosavybėn.

Kai numatomas perduoti neatlygintinai savivaldybės nuosavybėn valstybinės sklypas perduotas valdyti patikėtiniui Nacionalinės žemės tarnybos vadovo sprendimu, Vyriausybei priėmus sprendimą dėl žemės sklypo perdavimo neatlygintinai savivaldybės nuosavybėn, Nacionalinės žemės tarnybos vadovas per 3 darbo dienas priima sprendimą dėl patikėtinio teisės į šį žemės sklypą pasibaigimo. Apie priimtą sprendimą per 3 darbo dienas nuo jo priėmimo Nacionalinė žemės tarnyba informuoja patikėtinį, kurio patikėjimo teisės pasibaigė.

9. Kai valstybinės žemės sklypo perdavimas neatlygintinai savivaldybės nuosavybėn susijęs su valstybės pagalba, kaip numatyta Sutarties dėl Europos Sąjungos veikimo 107 straipsnyje, prieš pateikdama teikimą Vyriausybei perduoti neatlygintinai naudotis valstybinės žemės sklypą, savivaldybės taryba Valstybės pagalbos arba nereikšmingos (de minimis) pagalbos priemonių projektų ekspertizės atlikimo, išvadų ir rekomendacijų teikimo, pranešimų ir kitos informacijos apie valstybės pagalbą pateikimo Europos Komisijai taisyklių, patvirtintų Lietuvos Respublikos Vyriausybės 2004 m. rugsėjo 6 d. nutarimu Nr. 1136 „Dėl Lietuvos Respublikos konkurencijos įstatymo 55 ir 551 straipsnių nuostatų įgyvendinimo“, nustatyta tvarka teikia pranešimą Lietuvos Respublikos konkurencijos tarybai, o ši – Europos Komisijai.

Vyriausybė priima nutarimą dėl žemės sklypo perdavimo neatlygintinai savivaldybės nuosavybėn tik turėdama Europos Komisijos pritarimą.

10. Įsigaliojus Vyriausybės nutarimui dėl žemės sklypo perdavimo neatlygintinai savivaldybės nuosavybėn, savivaldybė rengia valstybinės žemės sklypo perdavimo–priėmimo aktų projektus. Šių projektų rengimo tvarka:

10.1. Savivaldybė per 3 darbo dienas nuo Vyriausybės nutarimo dėl žemės sklypo perdavimo neatlygintinai savivaldybės nuosavybėn įsigaliojimo paprašo Nacionalinės žemės tarnybos informacijos apie Nacionalinės žemės tarnybos vadovą arba jo įgaliotą viešojo administravimo funkcijas vykdančiame Nacionalinės žemės tarnybos padalinyje vadovaujamas pareigas einantį valstybės tarnautoją, kuris pasirašys valstybinės žemės sklypo perdavimo–priėmimo aktą, ir dokumentą, kuriuo suteiktas įgaliojimas pasirašyti aktą.

10.2. Nacionalinė žemės tarnyba per 3 darbo dienas nuo prašymo gavimo dienos pateikia savivaldybei Taisyklių 10.1 papunktyje nurodytą informaciją.

10.3. Savivaldybė, gavusi Taisyklių 10.1 papunktyje nurodytą informaciją, per 5 darbo dienas užpildo valstybinės žemės perdavimo–priėmimo aktą ir pateikia jį Nacionalinei žemės tarnybai.

11. Nacionalinės žemės tarnybos vadovas arba jo įgaliotas viešojo administravimo funkcijas vykdančiame Nacionalinės žemės tarnybos padalinyje vadovaujamas pareigas einantis valstybės tarnautojas per 5 darbo dienas kvalifikuotu elektroniniu parašu pasirašo savivaldybės parengtą ir pateiktą žemės sklypo perdavimo–priėmimo aktą. Savivaldybės tarybos įgaliotas asmuo, gavęs Nacionalinės žemės tarnybos vadovo arba jo įgalioto viešojo administravimo funkcijas vykdančiame Nacionalinės žemės tarnybos padalinyje vadovaujamas pareigas einančio valstybės tarnautojo pasirašytus valstybinės žemės perdavimo–priėmimo aktus, juos pasirašo kvalifikuotu elektroniniu parašu ir grąžina Nacionalinei žemės tarnybai. Akte nurodomas Lietuvos Respublikos valstybei atstovaujantis asmuo ir valstybinį žemės sklypą nuosavybėn priimančiai savivaldybei atstovaujantis asmuo, valstybinės žemės sklypo kadastro numeris, unikalus numeris, adresas, jei yra, arba buvimo vieta, žemės sklypo plotas, perdavimo nuosavybėn teisinis pagrindas, prie akto pridedamas žemės sklypo planas su nustatytomis žemės sklypų ribų posūkio taškų ir riboženklių koordinatėmis valstybinėje koordinačių sistemoje, parengtas pagal aplinkos ministro nustatytus reikalavimus.

12. Savivaldybė per 3 mėnesius nuo valstybinės žemės sklypo perdavimo–priėmimo akto pasirašymo valstybinės žemės sklypo (jo dalies) nuosavybės teisę įregistruoja Nekilnojamojo turto registre Lietuvos Respublikos nekilnojamojo turto registro įstatyme ir Nekilnojamojo turto registro nuostatų, patvirtintų Lietuvos Respublikos Vyriausybės 2014 m. balandžio 23 d. nutarimu Nr. 379 „Dėl Nekilnojamojo turto registro nuostatų patvirtinimo“, nustatyta tvarka.

______________

PATVIRTINTA

Lietuvos Respublikos Vyriausybės

2000 m. rugpjūčio 2 d. nutarimu Nr. 925

(Lietuvos Respublikos Vyriausybės

2024 m. nutarimo Nr.

redakcija)

SAVIVALDYBĖMS NUOSAVYBĖS TEISE PRIKLAUSANČIŲ ŽEMĖS SKLYPŲ PARDAVIMO AUKCIONO NUOSTATAI

I SKYRIUS

BENDROSIOS NUOSTATOS

1. Savivaldybėms nuosavybės teise priklausančių žemės sklypų pardavimo aukciono nuostatai (toliau – Nuostatai) reglamentuoja savivaldybėms nuosavybės teise priklausančių žemės sklypų, kuriuose nėra statinių ir įrenginių (toliau – žemės sklypai), pardavimo viešajame aukcione (toliau – aukcionas) organizavimą, apimant aukciono inicijavimą; aukciono sąlygų nustatymą ir aukciono skelbimą; aukciono komisijos sudarymą; aukciono dalyvių registravimą; aukciono vykdymą; aukcione parduoto žemės sklypo pirkimo–pardavimo sutarčių sudarymą; atsiskaitymą už aukcione įsigytą turtą ir jo perdavimą aukciono laimėtojui.

2. Apraše vartojamos sąvokos suprantamos taip, kaip jos apibrėžtos arba vartojamos Lietuvos Respublikos žemės įstatyme, Lietuvos Respublikos žemės reformos įstatyme, Lietuvos Respublikos saugomų teritorijų įstatyme, Lietuvos Respublikos sodininkų bendrijų įstatyme, Lietuvos Respublikos miškų įstatyme, Lietuvos Respublikos teritorijų planavimo įstatyme, Lietuvos Respublikos nekilnojamojo kultūros paveldo apsaugos įstatyme ir 2016 m. balandžio 27 d. Europos Parlamento ir Tarybos reglamente (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas).

3. Aukcionas vykdomas informacinių technologijų priemonėmis, naudojantis valstybės informacine sistema ar kita informacine sistema, kuria naudojantis laikomasi Nuostatuose nustatytų sąlygų aukcionui organizuoti (toliau – interneto svetainė).

4. Aukcione parduodami savivaldybei nuosavybės teise priklausantys žemės sklypai, savivaldybės tarybai priėmus sprendimą dėl jų pardavimo.

5. Žemės sklypo pradinei pardavimo kainai apskaičiuoti taikomos Lietuvos Respublikos Vyriausybės 1999 m. vasario 24 d. nutarimo Nr. 205 „Dėl žemės įvertinimo tvarkos“ nuostatos. Žemės sklypo pradinę pardavimo kainą savo sprendimu tvirtina savivaldybės taryba.

6. Aukcionas laikomas įvykusiu, jeigu dalyvauti jame įregistruojamas tik vienas dalyvis arba jeigu vykdant aukcioną ir kitiems įregistruotiems dalyviams atsisakius dalyvauti aukcione lieka vienas dalyvis. Žemės sklypas šiam aukciono dalyviui gali būti parduodamas už kainą, pasiūlytą aukciono dalyvio paraiškoje, tačiau ne mažesnę už aukcione paskelbtą pradinę žemės sklypo kainą.

II SKYRIUS

AUKCIONO ORGANIZAVIMAS IR JO SĄLYGŲ NUSTATYMAS

7. Žemės sklypų pardavimo aukcionus skelbia, organizuoja ir vykdo savivaldybės administracijos direktoriaus ne mažiau kaip iš 3 savivaldybės darbuotojų sudaryta aukciono komisija (iš jos narių paskiriami pirmininkas ir protokoluotojas). Aukciono komisija taip pat tvirtina savo darbo reglamentą ir priima sprendimus, susijusius su aukciono vykdymu.

8. Aukciono komisijos funkcijas savivaldybės administracijos nustatyta tvarka gali atlikti savivaldybės administracijos padalinys, kuris atitinka Nuostatų 7 punkte nustatytus reikalavimus.

9. Aukciono sąlygose, kurias tvirtina aukciono komisija, turi būti nurodyta:

9.1. informacija apie žemės sklypą (žemės sklypo kadastro numeris, unikalus numeris, adresas arba buvimo vieta (savivaldybės, gyvenamosios vietovės pavadinimai), jei žemės sklypas nėra adreso objektas, plotas, pagrindinė žemės naudojimo paskirtis ir naudojimo būdas, žemės sklypui taikomos specialiosios žemės naudojimo sąlygos ir kiti teisės aktuose nustatyti apribojimai (saugomos teritorijos, nekilnojamųjų kultūros vertybių teritorijos, kultūros paveldo objekto duomenys), žemės servitutai, kiti identifikavimo duomenys (fotonuotraukos, erdviniai duomenys, leidžiantys nustatyti žemės sklypo vietą 1994 metų Lietuvos koordinačių sistemoje, patvirtintoje Lietuvos Respublikos Vyriausybės 1994 m. rugsėjo 30 d. nutarimu Nr. 936 „Dėl Lietuvos geodezinių koordinačių sistemos įvedimo“);

9.2. pradinė žemės sklypo pardavimo kaina (nurodoma pagal matematines skaičių apvalinimo taisykles iki sveiko skaičiaus suapvalinta kaina eurais – be euro centų), kuri aukcione nustatoma pagal individualųjį turto vertinimą, atliekamą Lietuvos Respublikos turto ir verslo vertinimo pagrindų įstatymo nustatyta tvarka, ir jos didinimo intervalas.

9.3. aukciono dalyvio registravimo mokesčio dydis ir jo sumokėjimo terminas;

9.4. savivaldybės sąskaitos, į kurią pervedamas pradinis įnašas, aukciono dalyvio registravimo mokestis ir suma už įsigytą žemės sklypą, numeris;

9.5. aukciono dalyvių registravimo pradžios ir pabaigos terminas (data ir laikas);

9.6. atsiskaitymo už nupirktą žemės sklypą terminas ir tvarka, taip pat kitos įsipareigojimų įvykdymo užtikrinimo priemonės.

10. Jeigu parduodamas žemės sklypas įtrauktas į Kultūros vertybių registrą arba yra saugomose teritorijose arba teritorijose, įregistruotose Kultūros vertybių registre, savivaldybė gali kreiptis atitinkamai į Kultūros paveldo departamentą prie Kultūros ministerijos arba į Valstybinę saugomų teritorijų tarnybą prie Aplinkos ministerijos ir papildyti Nuostatų 9.1 papunktyje nurodytą informaciją duomenimis apie minėtų institucijų siūlomas parduodamo žemės sklypo panaudojimo ar plėtros galimybes.

11. Aukciono dalyvio registravimo mokestį ir pradinį įnašą aukciono sąlygose nustatyta tvarka ir terminais privalo sumokėti visi asmenys, ketinantys dalyvauti aukcione.

12. Sumokėtas aukciono dalyvio registravimo mokestis negrąžinamas ir neįskaitomas į žemės sklypo pardavimo kainą. Nuostatų 46 punkte nustatytais atvejais aukciono laimėtojui negrąžinamas ir pradinis įnašas, kuris laikomas šalių sutartais minimaliais savivaldybės nuostoliais dėl aukciono laimėtojo įsipareigojimų nevykdymo.

III SKYRIUS

INFORMACIJOS APIE AUKCIONUOSE PARDUODAMUS ŽEMĖS SKLYPUS SKELBIMAS

13. Apie žemės sklypų pardavimą aukcione ne vėliau kaip likus 15 darbo dienų iki aukciono dalyvių registravimo pradžios aukciono komisija paskelbia savivaldybės interneto svetainėje ir interneto svetainėje. Skelbime savivaldybės interneto svetainėje pateikiama informacija apie parduodamą žemės sklypą (pagrindinė žemės sklypo naudojimo paskirtis, adresas ar buvimo vieta, plotas, pradinė pardavimo kaina) ir nuoroda į interneto svetainę, kurioje viešai paskelbtos aukciono sąlygos.

14. Aukcionui neįvykus, informacija apie rengiamą naują to paties žemės sklypo aukcioną skelbiama ne vėliau kaip likus 10 darbo dienų iki aukciono dalyvių registravimo pradžios.

15. Vadovaujantis patvirtintomis aukciono sąlygomis, aukciono skelbime interneto svetainėje nurodoma Nuostatų 9 punkte išvardyta informacija apie parduodamą žemės sklypą ir ši papildoma informacija:

15.1. savivaldybės, kuri organizuoja aukcioną, pavadinimas, kodas ir buveinė, darbuotojo, atsakingo už aukciono organizavimą ir vykdymą, vardas, pavardė, pareigos, el. paštas, tarnybiniai (darbo) telefono numeriai;

15.2. žemės sklypo apžiūros laikas ir sąlygos;

15.3. kur galima susipažinti su žemės sklypo pirkimo–pardavimo sutarties projektu.

16. Aukciono komisija privalo teikti informaciją apie parduoti skirtus žemės sklypus visiems jos pageidaujantiems asmenims ir supažindinti juos su aukciono sąlygomis. Informacija apie aukciono dalyvius (įskaitant jų asmens duomenis) laikoma konfidencialia ir duomenų gavėjams teikiama tik asmens duomenų apsaugą reglamentuojančiuose teisės aktuose nustatytais atvejais ir tvarka.

IV SKYRIUS

AUKCIONO DALYVIŲ REGISTRAVIMAS

17. Prieš registruodamiesi į aukcioną, jame dalyvauti pageidaujantys Lietuvos ir užsienio fiziniai ir juridiniai asmenys ar kitos užsienio organizacijos arba jų įgalioti asmenys (toliau – asmuo, asmenys) perveda į aukciono komisijos nurodytą sąskaitą registravimo mokestį ir pradinį įnašą – 5 procentus norimo pirkti žemės sklypo pradinės pardavimo kainos.

18. Dėl informacijos apie valstybes, kurių piliečiai, nuolatiniai gyventojai, taip pat jose įsteigti asmenys atitinka Lietuvos Respublikos Konstitucijos 47 straipsnio 3 dalies įgyvendinimo konstituciniame įstatyme nustatytus europinės ir transatlantinės integracijos kriterijus, savivaldybė gali raštu kreiptis į kompetentingas Lietuvos Respublikos valstybės institucijas ir įstaigas, o šios per 10 darbo dienų nuo kreipimosi gavimo parengia ir pateikia raštu informaciją, leidžiančią savivaldybei nustatyti, ar aukcione ketinantis dalyvauti asmuo – užsienio subjektas – turi teisę nuosavybėn įsigyti žemės sklypą.

19. Norėdamas registruotis į aukcioną, asmuo prisijungia interneto svetainėje ir patvirtina savo tapatybę svetainėje siūlomais asmens tapatybės nustatymo būdais.

20. Asmuo, patvirtinęs savo tapatybę, interneto svetainėje nurodo korespondencijos adresą (jei gyvenamoji vieta ar buveinė nėra deklaruota ar nesutampa su deklaruota), elektroninį paštą, telefoną, banko pavadinimą, kodą, sąskaitos, į kurią turi būti grąžintas dalyvio pradinis įnašas, numerį.

21. Fizinis asmuo, prisijungęs interneto svetainėje, gali veikti savo vardu arba kaip kito asmens atstovas, nurodęs atstovaujamo asmens vardą, pavardę arba juridinio asmens pavadinimą, įmonės kodą, atstovavimo pagrindą ir pateikęs Lietuvos Respublikos civilinio kodekso nustatyta tvarka patvirtintą (sudarytą) įgaliojimo kopiją.

22. Juridinis asmuo aukcione gali dalyvauti per atstovą – juridinio asmens vadovą arba įgaliotą asmenį, kuriam įgaliojimą juridinio asmens vadovas gali suteikti prisijungęs prie valstybės įmonės Registrų centro klientų savitarnos sistemos ir pasirašęs įgaliojimą elektroniniu parašu arba registracijos metu interneto svetainėje nurodęs atstovaujamo juridinio asmens pavadinimą, įmonės kodą ir pateikęs Civilinio kodekso nustatyta tvarka patvirtintą (sudarytą) įgaliojimo kopiją.

23. Fizinis asmuo į konkretų aukcioną gali registruotis tik vieną kartą kaip dalyvis arba kaip kito asmens atstovas.

24. Kai aukcione ketina dalyvauti keli asmenys (asmenų grupė), jie registruodamiesi į aukcioną interneto svetainėje pateikia sandorio dėl ketinimo įsigyti žemės sklypą bendrosios nuosavybės teise arba jungtinės veiklos sutarties skaitmenines kopijas.

25. Kai asmeniui registruojantis į aukcioną pasibaigė aukciono registracijos laikas, tolesni registravimo veiksmai negalimi. Jeigu asmuo į savivaldybės sąskaitą pervedė dalyvio pradinį įnašą ir aukciono dalyvio registravimo mokestį, bet nespėjo užbaigti registracijos į aukcioną, jis savivaldybei pateikia prašymą, kuriame nurodytas sąskaitos, į kurią reikia grąžinti dalyvio pradinį įnašą ir aukciono dalyvio registravimo mokestį, numeris.

26. Asmens, pageidaujančio dalyvauti aukcione, įregistravimą iki aukciono skelbime nurodytos aukciono pradžios patvirtina savivaldybė, patikrinusi Nuostatų 18 ir 21–23 punktuose nurodytų dokumentų tinkamumą.

27. Savivaldybei patvirtinus arba atmetus dalyvio registraciją, asmuo informuojamas interneto svetainės priemonėmis.

28. Paaiškėjus, kad asmenys ar asmenų grupė arba bent vienas grupės narys neatitinka aukciono sąlygose nurodytų reikalavimų aukciono dalyviui:

28.1. iki registravimo termino pabaigos – tokie asmenys ar asmenų grupė kaip aukciono dalyviai neregistruojami, apie tai jiems per 3 darbo dienas nuo dokumentų gavimo elektroniniu paštu praneša savivaldybė;

28.2. pasibaigus aukciono dalyvių registravimo terminui – tokiems asmenims ar asmenų grupei neleidžiama dalyvauti aukcione;

28.3. jau įvykus aukcionui – su aukciono dalyviu nesudaroma žemės sklypo pirkimo–pardavimo sutartis.

V SKYRIUS

AUKCIONO VYKDYMAS

29. Aukcionas vykdomas, jeigu dalyvauti jame įregistruojamas bent vienas asmuo.

30. Aukcionas vykdomas aukciono sąlygose nurodytu laiku interneto svetainėje, kurioje aukciono dalyviai nurodo siūlomą kainą už aukcione parduodamą žemės sklypą. Pasiūlyta kaina laikoma priimta, kai iki aukciono pabaigos ji užfiksuojama interneto svetainėje.

31. Aukciono pabaiga fiksuojama aukciono skelbime nurodytu laiku. Jeigu iki aukciono pabaigos gaunamas bent vienas didesnės kainos pasiūlymas, aukcionas pratęsiamas papildomam 5 minučių terminui, per tą laiką aukciono dalyviai gali siūlyti kainą, už kurią pirktų parduodamą žemės sklypą. Po kiekvieno per pratęstą papildomą 5 minučių terminą gauto didesnės kainos pasiūlymo aukcionas pakartotinai pratęsiamas 5 minučių terminui, kuris pradedamas skaičiuoti nuo didesnės kainos pasiūlymo gavimo momento. Pratęstas aukcionas užbaigiamas, jeigu per 5 minutes po paskutinio didesnės kainos pasiūlymo negaunama kito didesnės kainos pasiūlymo.

32. Aukciono laimėtoju pripažįstamas tas aukciono dalyvis, kuris iki aukciono pabaigos pasiūlė didžiausią kainą už aukcione parduodamą turtą.

33. Aukciono metu pildomas savivaldybei nuosavybės teise priklausančio žemės sklypo pardavimo aukciono protokolas (toliau – aukciono protokolas). Jame nurodoma aukciono data ir tikslus laikas, parduoto žemės sklypo adresas ar buvimo vieta, kadastro numeris, unikalus numeris, plotas (ha), pradinė kaina (Eur), pasiūlyta kaina (Eur), aukciono laimėtojo vardas, pavardė ar jo įgaliotas asmuo, juridinio asmens pavadinimas, el. paštas, telefonas.

34. Pradiniai įnašai asmenims, nepripažintiems aukciono dalyviais dėl Nuostatų 28.1 ir 28.2 papunkčiuose nurodytų priežasčių, grąžinami be atskaitymų, išskyrus, kai pradinis įnašas sumokėtas ne į aukciono skelbime nurodytą sąskaitą. Pradinius įnašus aukciono komisija grąžina per 5 darbo dienas pasibaigus aukcionui. Pradiniai įnašai asmenims, nepripažintiems aukciono dalyviais dėl Nuostatų 28.3 papunktyje nurodytų priežasčių, negrąžinami.

35. Aukcionas laikomas neįvykusiu, jeigu:

35.1. neužregistruotas nė vienas aukciono dalyvis;

35.2. įvykus aukcionui paaiškėja, kad aukciono laimėtojas neatitinka aukciono sąlygose nurodytų reikalavimų aukciono dalyviui;

35.3. įvyksta interneto svetainės, kurioje vykdytas aukcionas, esminis veiklos sutrikimas, dėl kurio gaunami tos svetainės administratoriaus aukciono eigos duomenys;

35.4. nė vienas aukciono dalyvis už parduodamą žemės sklypą nepasiūlė aukciono sąlygose nustatytos pradinės arba didesnės pagal nurodytą minimalų kainos didinimo intervalą kainos.

36. Aukciono dalyviams, nelaimėjusiems žemės sklypo pardavimo aukciono, aukcione nedalyvavusiems asmenims, taip pat asmenims, sumokėjusiems pradinį įnašą, bet neįregistruotiems kaip aukciono dalyviai, aukciono komisija per 5 darbo dienas pasibaigus aukcionui grąžina pradinius įnašus (be banko paslaugų ir operacijų už pervedimą įkainių) į jų nurodytas sąskaitas.

37. Aukcionui neįvykus, skelbiamas naujas aukcionas, išskyrus, kai savivaldybė priima sprendimą atsiimti iš aukciono žemės sklypą ir neorganizuoti naujo aukciono. Sprendimas atsiimti iš aukciono žemės sklypą ir neorganizuoti aukciono galioja, jeigu apie aukcioną arba pakartotinį aukcioną nėra paskelbta. To paties žemės sklypo naujų aukcionų skaičius neribojamas.

VI SKYRIUS

AUKCIONO REZULTATŲ TVIRTINIMAS

38. Aukcionui pasibaigus, tą pačią dieną parengiamas aukciono protokolas, jį aukciono dieną arba ne vėliau kaip kitą darbo dieną elektroniniu kvalifikuotu parašu pasirašo aukciono laimėtojas.

39. Savivaldybės administracijos direktorius aukciono komisijos teikimu per 5 darbo dienas pasibaigus aukcionui patvirtina aukciono rezultatus.

40. Savivaldybės administracijos direktoriui aukciono komisija pateikia:

40.1. skaitmeninį aukciono protokolą (1 egzempliorių);

40.2. skaitmeninį dokumentą, patvirtinantį, kad sumokėtas pradinis įnašas.

VII SKYRIUS

ŽEMĖS SKLYPO PIRKIMO–PARDAVIMO SUTARČIŲ PARENGIMAS IR SUDARYMAS

41. Patvirtinus žemės sklypo pardavimo aukciono rezultatus, aukciono komisija per 5 darbo dienas parengia savivaldybei nuosavybės teise priklausančio žemės sklypo pirkimo–pardavimo sutarties (toliau – žemės sklypo pirkimo–pardavimo sutartis) projektą, kuriame nurodoma:

41.1. žemės sklypo pardavėjas ir pirkėjas;

41.2. žemės sklypo unikalus numeris, kadastro numeris, žemės sklypo (jo dalies) vieta (savivaldybės pavadinimas, miesto, miestelio, kaimo ar viensėdžio pavadinimas), adresas (jei suteiktas) ar buvimo vieta;

41.3. žemės sklypo ar jo dalies plotas (0,0001 hektaro tikslumu). Jeigu žemės sklypą pageidauja pirkti du ar daugiau asmenų bendrosios nuosavybės teise, nurodomas kiekvienam asmeniui numatomos parduoti žemės sklypo dalies plotas;

41.4. žemės sklypo pagrindinė žemės naudojimo paskirtis, naudojimo būdas (būdai);

41.5. žemės sklypui taikomos specialiosios žemės naudojimo sąlygos ir kiti teisės aktuose nustatyti apribojimai;

41.6. žemės sklypo servitutai;

41.7. suma, kurią pirkėjas sumokėjo. Jeigu žemės sklypą pageidauja pirkti du ar daugiau asmenų bendrosios nuosavybės teise, nurodoma kiekvieno bendraturčio pageidaujamo pirkti žemės sklypo dalies kaina;

41.8. pirkėjo įsipareigojimai ir atsakomybė už įsipareigojimų nevykdymą, žemės sklypo pirkimo–pardavimo sutarties įsigaliojimo terminas ir sąlygos;

41.9. sąlyga, kad kultūros paveldo objektų teritorijose ir kultūros paveldo vietovėse asmenys privalo laikytis paveldosaugos reikalavimų, nustatytų apsaugos reglamentuose ar nekilnojamojo kultūros paveldo apsaugos specialiojo teritorijų planavimo dokumentuose;

41.10. pirkėjo pareiga nuosavybės teisę į žemės sklypą per 3 mėnesius nuo žemės sklypo perdavimo savo lėšomis įregistruoti Nekilnojamojo turto registre.

42. Aukciono komisija, parengusi žemės sklypo pirkimo–pardavimo sutarties projektą, žemės sklypo aukciono laimėtojui elektroniniu paštu išsiunčia sutarties projekto kopiją ir parduodamo žemės sklypo planą, praneša tikslų laiką ir datą, iki kada aukciono laimėtojas turi patvirtinti, kad sutinka su žemės sklypo pirkimo–pardavimo sutarties projektu, iki kada pasirašoma sutartis, ir papildomai nurodo terminą, per kurį jis turi pervesti sutarties projekte nurodytą sumą į nurodytą sąskaitą.

43. Žemės sklypo pirkimo–pardavimo sutartis su aukciono laimėtoju sudaroma per 10 kalendorinių dienų nuo pardavimo aukciono pabaigos dienos. Jeigu per nurodytą terminą žemės sklypo pirkimo–pardavimo sutartis nesudaroma dėl aukciono laimėtojo kaltės, laikoma, kad aukciono laimėtojas atsisakė sudaryti pirkimo–pardavimo sutartį, ir garantinis įnašas jam negrąžinamas.

44. Aukciono laimėtojo sumokėtas pradinis įnašas įskaitomas į žemės sklypo pirkimo kainą.

45. Jei aukciono laimėtojas per aukciono sąlygose nustatytus terminus nesumoka valstybinės žemės sklypo pardavimo kainos, jis laikomas nesąžiningu pirkėju ir neturi teisės dalyvauti naujame žemės sklypo, dėl kurio nebuvo sudaryta sutartis, pardavimo aukcione.

46. Žemės sklypo pirkimo–pardavimo sutartis pasirašoma laikantis savivaldybės vardu sudaromų sutarčių pasirašymo tvarkos.

VIII SKYRIUS

BAIGIAMOSIOS NUOSTATOS

47. Įgyvendinant Nuostatus, asmens duomenys aukciono organizavimo, vykdymo ir sutarčių sudarymo bei administravimo tikslais tvarkomi vadovaujantis Reglamentu (ES) 2016/679, Lietuvos Respublikos asmens duomenų teisinės apsaugos įstatymu ir kitais teisės aktais, reglamentuojančiais asmens duomenų apsaugą.

48. Pagal Nuostatus tvarkomų asmens duomenų valdytoja yra konkretų aukcioną organizuojanti savivaldybė. Ji privalo savo lėšomis įgyvendinti tinkamas organizacines ir technines priemones asmens duomenims apsaugoti nuo atsitiktinio ar neteisėto sunaikinimo, pakeitimo, atskleidimo, taip pat nuo bet kokio kito neteisėto tvarkymo, kurios užtikrintų tokį saugumo lygį, kuris atitiktų tvarkomų duomenų pobūdį ir jų tvarkymo keliamą riziką (šifruoti elektroninių ryšių priemonėmis siunčiamus duomenis ir kt.).

49. Už aukcione perkamus žemės sklypus atsiskaitoma iš karto. Lėšos, gautos už aukcione parduotus savivaldybėms nuosavybės teise priklausančius žemės sklypus, per 5 darbo dienas nuo jų gavimo pervedamos į savivaldybės, kurios teritorijoje parduotas žemės sklypas, biudžetą. Kai aukcione parduotas žemės sklypas savivaldybei nuosavybės teise perduotas pagal Žemės įstatymo 15 straipsnio nuostatas, lėšos, gautos už aukcione parduotus savivaldybėms nuosavybės teise priklausančius žemės sklypus, per 5 darbo dienas nuo jų gavimo paskirstomos taip:

49.1. 50 procentų – į valstybės biudžetą;

49.2. 50 procentų – į savivaldybės, kurios teritorijoje parduotas žemės sklypas, biudžetą.

50. Ginčai, susiję su Nuostatų taikymu, sprendžiami bendrosios kompetencijos teisme Lietuvos Respublikos civilinio proceso kodekso nustatyta tvarka.

_________